## Zakon o sustavu provedbe programa Europske unije i sustavu provedbe projekata financiranih iz sredstava zajmova i darovnica iz ostalih inozemnih izvora

### NN 58/2006 (26.5.2006.), Zakon o sustavu provedbe programa Europske unije i sustavu provedbe projekata financiranih iz sredstava zajmova i darovnica iz ostalih inozemnih izvora

# HRVATSKI SABOR

**1376**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O SUSTAVU PROVEDBE PROGRAMA EUROPSKE UNIJE I SUSTAVU PROVEDBE PROJEKATA FINANCIRANIH IZ SREDSTAVA ZAJMOVA I DAROVANICA IZ OSTALIH INOZEMNIH IZVORA

Proglašavam Zakon o sustavu provedbe programa Europske unije i sustavu provedbe
projekata financiranih iz sredstava zajmova i darovnica iz ostalih inozemnih
izvora, kojega je Hrvatski sabor donio na sjednici 18. svibnja 2006. godine.

Klasa: 011-01/06-01/12
Urbroj: 71-05-03/1-06-2
Zagreb, 24. svibnja 2006.

Predsjednik
Republike Hrvatske
**Stjepan Mesić**, v. r.

## ZAKON

### O SUSTAVU PROVEDBE PROGRAMA EUROPSKE UNIJE I SUSTAVU PROVEDBE PROJEKATA FINANCIRANIH IZ SREDSTAVA ZAJMOVA I DAROVNICA IZ OSTALIH INOZEMNIH IZVORA I. UVODNE ODREDBE

Članak 1.

Ovim se Zakonom uređuju sustav provedbe programa Europske unije u Republici
Hrvatskoj i sustav provedbe projekata financiranih iz sredstava zajmova i
darovnica Republici Hrvatskoj iz ostalih inozemnih izvora.

Članak 2.

(1) Na sustav provedbe programa Europske unije u Republici Hrvatskoj i sustav
provedbe projekata financiranih iz sredstava zajmova i darovnica Republici
Hrvatskoj iz ostalih inozemnih izvora primjenjuju se odredbe ovoga Zakona, ako
međunarodno preuzetim obvezama Republike Hrvatske nije drugačije propisano.
(2) Pojedini pojmovi u smislu ovoga Zakona imaju sljedeće značenje:
– korisnik je ministarstvo ili drugo tijelo državne uprave, jedinica područne
(regionalne) ili lokalne samouprave ili druga pravna osoba u kojoj se provodi
program ili dio programa Europske unije, ili u kojoj se provode projekti
financirani iz sredstava zajmova i darovnica Republici Hrvatskoj iz ostalih
inozemnih izvora,
– nacionalni koordinator za programe Europske unije osoba je imenovana od Vlade
Republike Hrvatske koja upravlja poslovima pripreme i nadzora provedbe projekata
u okviru programa Europske unije,
– nacionalni dužnosnik za ovjeravanje osoba je imenovana od Vlade Republike
Hrvatske na prijedlog ministra nadležnog za financije koja je odgovorna za
sveukupno financijsko upravljanje pretpristupnim sredstvima Europske unije,
– voditelj tijela za provedbu programa ili dijela programa Europske unije osoba
je imenovana od Vlade Republike Hrvatske na prijedlog nacionalnog dužnosnika za
ovjeravanje koja je odgovorna za provedbu programa ili dijela programa Europske
unije i upravlja tijelom za provedbu tog programa ili dijela programa Europske
unije sukladno međunarodno preuzetim obvezama Republike Hrvatske,
– voditelj programa Europske unije osoba je koju imenuje korisnik uz suglasnost
voditelja tijela za provedbu tog programa ili dijela programa Europske unije i
odgovorna je za provedbu svih projekata u okviru toga programa ili dijela
programa koji se provode pri korisniku,
– nacionalni koordinator za provedbu projekata financiranih iz sredstava zajmova
i darovnica Republici Hrvatskoj iz ostalih inozemnih izvora osoba je imenovana
od Vlade Republike Hrvatske koja je odgovorna za poslove upravljanja sustavom i
nadzorom nad provedbom projekata financiranih iz sredstava zajmova i darovnica
Republici Hrvatskoj iz ostalih inozemnih izvora,
– koordinator zajma ili darovnice po službenoj je dužnosti čelnik korisnika u
kojem se provode pojedini projekti financirani iz sredstava pojedinog zajma ili
darovnice Republici Hrvatskoj iz ostalih inozemnih izvora,
– voditelj zajma ili darovnice osoba je imenovana od koordinatora zajma ili
darovnice koja je odgovorna za provedbu svih projekata financiranih iz sredstava
pojedinog zajma ili darovnice Republici Hrvatskoj iz ostalih inozemnih izvora
koje provodi korisnik,
– voditelj projekta osoba je koja upravlja jedinicom za provedbu projekta i
izravno je odgovorna za provedbu toga projekta,
– tijelo za upravljanje, odnosno pripremu i nadzor provedbe projekata u okviru
programa Europske unije je tijelo osnovano od Vlade Republike Hrvatske ili
organizacijska jedinica u okviru ministarstva ili drugog tijela državne uprave,
koje upravlja, odnosno priprema i nadzire program ili dio programa Europske
unije sukladno međunarodno preuzetim obvezama Republike Hrvatske;
– tijelo za provedbu programa ili dijela programa Europske unije je tijelo
osnovano od Vlade Republike Hrvatske ili organizacijska jedinica u okviru
ministarstva ili drugog tijela državne uprave, koje provodi program ili dio
programa Europske unije sukladno međunarodno preuzetim obvezama Republike
Hrvatske,
– jedinica za provedbu projekta organizacijska je jedinica ili projektni tim
ustrojen pri korisniku, u čijem je djelokrugu posla izravna provedba pojedinog
projekta,
– Nacionalni fond organizacijska je jedinica ustrojena u okviru ministarstva
nadležnog za financije u svrhu učinkovitog financijskog upravljanja
pretpristupnim sredstvima Europske unije sukladno međunarodno preuzetim obvezama
Republike Hrvatske.

II. SUSTAV PROVEDBE PROGRAMA EUROPSKE UNIJE

Članak 3.

Sustav provedbe programa Europske unije ustrojava se u svrhu učinkovite
pripreme, nadzora i provedbe projekata u okviru programa Europske unije te
financijskog upravljanja pretpristupnim sredstvima Europske unije, sukladno
međunarodno preuzetim obvezama Republike Hrvatske.

*1. Priprema i nadzor provedbe projekata u okviru programa Europske unije*

Članak 4.

(1) Poslovima pripreme i nadzora provedbe projekata u okviru programa Europske
unije upravlja nacionalni koordinator za programe Europske unije kojeg imenuje
Vlada Republike Hrvatske.
(2) U svrhu upravljanja poslovima pripreme i nadzora provedbe projekata u okviru
pojedinog programa ili dijela programa Europske unije Vlada Republike Hrvatske
može, sukladno međunarodno preuzetim obvezama Republike Hrvatske, imenovati
koordinatora za pojedini program ili dio programa Europske unije.

Članak 5.

Vlada Republike Hrvatske uredbom propisuje opseg i sadržaj poslova iz članka 4.
ovoga Zakona, opseg i sadržaj odgovornosti i ovlasti na temelju tih poslova te
osniva tijela za upravljanje, odnosno pripremu i nadzor provedbe projekata u
okviru programa Europske unije i imenuje čelnike ovih tijela sukladno
međunarodno preuzetim obvezama Republike Hrvatske.

*2. Provedba projekata u okviru programa Europske unije*

Članak 6.

(1) Vlada Republike Hrvatske osniva tijela za provedbu pojedinih programa ili
dijelova programa Europske unije sukladno međunarodno preuzetim obvezama
Republike Hrvatske.
(2) Radom tijela za provedbu iz stavka 1. ovoga članka upravlja voditelj tijela
za provedbu programa ili dijela programa Europske unije kojeg imenuje Vlada
Republike Hrvatske na prijedlog nacionalnog dužnosnika za ovjeravanje, a koji za
rad u okviru provedbe ovoga Zakona odgovara Vladi Republike Hrvatske i
nacionalnom dužnosniku za ovjeravanje.

Članak 7.

(1) Korisnici ustrojavaju jedinice za provedbu pojedinih projekata u okviru
programa Europske unije sukladno međunarodno preuzetim obvezama Republike
Hrvatske.
(2) Korisnik iz stavka 1. ovoga članka, uz suglasnost voditelja tijela za
provedbu programa ili dijela programa Europske unije, imenuje voditelja programa
Europske unije koje koristi taj korisnik, a koji za rad u okviru provedbe ovoga
Zakona odgovara korisniku iz stavka 1. ovoga članka i voditelju tijela za
provedbu tog programa ili dijela programa Europske unije.

Članak 8.

(1) Radom jedinice za provedbu pojedinih projekata iz članka 7. stavka 1. ovoga
Zakona upravlja voditelj projekta kojega uz suglasnost voditelja tijela za
provedbu predmetnog programa ili dijela programa Europske unije, imenuje
voditelj programa iz članka 7. ovoga Zakona, a koji za rad u okviru provedbe
ovoga Zakona odgovara tom voditelju programa.
(2) U slučaju manjega opsega poslova vezanih uz pojedini projekt u okviru
programa Europske unije, korisnik iz članka 7. stavka 1. ovoga Zakona ne mora
ustrojiti jedinicu za provedbu projekta već voditelj programa iz članka 7. ovoga
Zakona može, uz suglasnost voditelja tijela za provedbu predmetnog programa ili
dijela programa Europske unije, samo imenovati voditelja projekta koji za rad u
okviru provedbe ovoga Zakona odgovara tom voditelju programa.

Članak 9.

Vlada Republike Hrvatske donosi uredbe kojima se propisuje provedba pojedinog
programa ili dijela programa Europske unije te opseg i sadržaj odgovornosti
voditelja programa i voditelja projekata prema voditelju tijela za provedbu
pojedinog programa ili dijela programa Europske unije sukladno međunarodno
preuzetim obvezama Republike Hrvatske.

*3. Financijsko upravljanje pretpristupnim sredstvima Europske unije*

Članak 10.

Vlada Republike Hrvatske ustrojava Nacionalni fond u okviru ministarstva
nadležnog za financije u svrhu učinkovitoga financijskog upravljanja
pretpristupnim sredstvima Europske unije sukladno međunarodno preuzetim obvezama
Republike Hrvatske.

Članak 11.

Vlada Republike Hrvatske, na prijedlog ministra nadležnog za financije, imenuje
nacionalnog dužnosnika za ovjeravanje koji je odgovoran za sveukupno financijsko
upravljanje pretpristupnim sredstvima Europske unije.

Članak 12.

Vlada Republike Hrvatske donosi uredbu o radu Nacionalnog fonda iz članka 10.
ovoga Zakona na prijedlog nacionalnog dužnosnika za ovjeravanje uz suglasnost
ministra nadležnog za financije.

Članak 13.

(1) Voditelji tijela za provedbu programa ili dijela programa Europske unije iz
članka 6. ovoga Zakona, voditelji programa iz članka 7. ovoga Zakona i voditelji
projekta iz članka 8. ovoga Zakona odgovorni su nacionalnom dužnosniku za
ovjeravanje za sve poslove vezane uz financijsko upravljanje pretpristupnim
sredstvima Europske unije.
(2) Vlada Republike Hrvatske uredbom propisuje opseg i sadržaj poslova iz članka
11. ovoga Zakona i ovlasti nacionalnog duž­nosnika za ovjeravanjem na temelju
tih poslova te opseg i sadržaj odgovornosti prema nacionalnom dužnosniku za
ovjeravanje iz stavka 1. ovoga članka sukladno međunarodno preuzetim obvezama
Republike Hrvatske.

Članak 14.

U poslovima nadzora provedbe projekata u okviru programa Europske unije
nacionalni dužnosnik za ovjeravanje surađuje s nacionalnim koordinatorom za
programe Europske unije i koordinatorima za pojedini program ili dio programa
Europske unije iz članka 4. stavka 2. ovoga Zakona.

III. SUSTAV PROVEDBE PROJEKATA FINANCIRANIH IZ SREDSTAVA ZAJMOVA I DAROVNICA
REPUBLICI HRVATSKOJ IZ OSTALIH INOZEMNIH IZVORA

Članak 15.

Sustav provedbe projekata financiranih iz sredstava zajmova i darovnica
Republici Hrvatskoj iz ostalih inozemnih izvora ustrojava se u svrhu učinkovitog
upravljanja sustavom, pripreme, provedbe i nadzora provedbe projekata iz
sredstava zajmova i darovnica Repub­ici Hrvatskoj iz ostalih inozemnih izvora,
sukladno međunarodno preuzetim obvezama Republike Hrvatske.

*1. Upravljanje sustavom i nadzor provedbe projekata financiranih iz sredstava
zajmova i darovnica Republici Hrvatskoj iz ostalih inozemnih izvora*

Članak 16.

Poslovima upravljanja sustavom i nadzorom nad provedbom projekata iz članka 15.
ovoga Zakona upravlja nacionalni koordinator za provedbu projekata financiranih
iz sredstava zajmova i darovnica Republici Hrvatskoj iz ostalih inozemnih izvora
kojeg imenuje Vlada Republike Hrvatske iz reda članova Vlade Republike Hrvatske.

Članak 17.

U pravilu, nacionalni koordinator iz članka 16. ovoga Zakona član je Vlade
Republike Hrvatske nadležan za financije.

Članak 18.

Vlada Republike Hrvatske uredbom propisuje opseg i sadržaj poslova iz članka 16.
ovoga Zakona i ovlasti na temelju tih poslova sukladno međunarodno preuzetim
obvezama Republike Hrvatske.

*2. Priprema i provedba projekata financiranih iz sredstava zajmova i darovnica
Republici Hrvatskoj iz ostalih inozemnih izvora*

Članak 19.

(1) Korisnici ustrojavaju jedinice za provedbu pojedinih projekata iz članka 15.
ovoga Zakona sukladno međunarodno preuzetim obvezama Republike Hrvatske.
(2) Čelnik korisnika iz stavka 1. ovoga članka po službenoj je dužnosti
koordinator zajma ili darovnice koje koristi taj korisnik.
(3) U slučaju da korisnik iz stavka 1. ovoga članka ima kolegijalno tijelo
upravljanja, koordinator zajma ili darovnice po službenoj je dužnosti
predsjedavajući toga kolegijalnog tijela.
(4) Koordinator iz stavka 2. ovoga članka imenuje voditelja zajma ili darovnice
uz suglasnost nacionalnog koordinatora iz članka 16. ovoga Zakona, koji je
odgovoran za rad u okviru provedbe zajma ili darovnice koordinatoru iz stavka 2.
ovoga članka i nacionalnom koordinatoru iz članka 16. ovoga Zakona.

Članak 20.

(1) Radom jedinice za provedbu pojedinih projekata iz članka 19. stavka 1. ovoga
Zakona upravlja voditelj projekta kojeg uz suglasnost koordinatora iz članka 19.
ovoga Zakona imenuje voditelj zajma ili darovnice iz članka 19. ovoga Zakona, a
koji za rad u okviru provedbe ovoga Zakona odgovara koordinatoru i voditelju
zajma iz članka 19. ovoga Zakona.
(2) U slučaju manjega opsega poslova vezanih uz pojedini projekt iz članka 15.
ovoga Zakona, korisnik iz članka 19. stavka 1. ovoga Zakona ne mora ustrojiti
jedinicu za provedbu projekta već voditelj zajma ili darovnice može uz
suglasnost koordinatora iz članka 19. ovoga Zakona samo imenovati voditelja
projekta koji za rad u okviru provedbe ovoga Zakona odgovara voditelju zajma ili
darovnice i koordinatoru iz članka 19. ovoga Zakona.

IV. GODIŠNJA IZVJEŠĆA I REVIZIJA

Članak 21.

(1) Nacionalni koordinator za programe Europske unije iz članka 4. ovoga Zakona
i nacionalni dužnosnik za ovjeravanje iz članka 11. ovoga Zakona podnose Vladi
Republike Hrvatske svakih šest mjeseci izvješće o stanju programa Europske unije
u Republici Hrvatskoj za prethodno polugodišnje razdoblje.
(2) Nacionalni koordinator iz članka 16. ovoga Zakona podnosi Vladi Republike
Hrvatske jednom godišnje izvješće o stanju provedbe projekata financiranih iz
sredstava zajmova i darovnica Republici Hrvatskoj iz ostalih inozemnih izvora za
prethodnu godinu.

Članak 22.

Reviziju Nacionalnog fonda iz članka 10. ovoga Zakona te reviziju projekata u
okviru programa Europske unije obavljaju nadležna državna tijela sukladno
međunarodno preuzetim obvezama Repub­like Hrvatske.

V. PRIJELAZNE I ZAVRŠNE ODREDBE

Članak 23.

Prva izvješća iz članka 21. ovoga Zakona podnose se Vladi Republike Hrvatske do
lipnja 2006. godine te uključuju pregled ukupnog stanja sredstava iz programa
Europske unije u Republici Hrvatskoj, odnosno sredstava zajmova i darovnica
Republici Hrvatskoj iz ostalih inozemnih izvora.

Članak 24.

(1) Vlada Republike Hrvatske imenuje nacionalnog koordinatora za programe
Europske unije iz članka 4. ovoga Zakona, nacionalnog dužnosnika za ovjeravanje
iz članka 11. ovoga Zakona i nacionalnog koordinatora iz članka 16. ovoga Zakona
u roku od 30 dana od dana stupanja na snagu ovoga Zakona.
(2) Uredbe iz članka 5., 12., 13. i 18. ovoga Zakona Vlada Republike Hrvatske
donosi u roku od 3 mjeseca od dana stupanja na snagu ovoga Zakona.
(3) Vlada Republike Hrvatske potvrđuje ustrojavanje Nacionalnog fonda iz članka
10. ovoga Zakona u roku od 30 dana od dana stupanja na snagu ovoga Zakona.
(4) Vlada Republike Hrvatske imenuje koordinatore za pojedini program ili dio
programa Europske unije iz članka 4. stavka 2., osniva tijela i imenuje čelnike
tijela iz članka 5., osniva tijela i imenuje voditelje tijela za provedbu
programa ili dijela programa Europske unije iz članka 6. ovoga Zakona te donosi
uredbe iz članka 9. ovoga Zakona sukladno međunarodno preuzetim obvezama
Republike Hrvatske.

Članak 25.

Ovaj Zakon stupa na snagu osmoga dana od dana objave u »Narodnim novinama«.

Klasa: 910-04/06-01/04
Zagreb, 18. svibnja 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 58/2006-1376
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)